Príloha
Smernica
 
pre postup delegácie Slovenskej republiky
na 53. zasadnutí generálnej konferencie
Medzinárodnej agentúry pre atómovú energiu (MAAE)
 
Delegácia Slovenskej republiky
 
1.	V oblasti politickej: 

a)	 bude informovať o jadrovom programe, význame jadrovej energetiky a o stave jadrovej bezpečnosti v SR;
b)	 kladne zhodnotí postup generálneho riaditeľa MAAE pri presadzovaní relevantných záväzkov vyplývajúcich zo Zmluvy o nešírení jadrových zbraní s dôrazom na zvyšovanie efektívnosti a účinnosti zárukového systému;
c)	bude prispievať k dosiahnutiu a presadzovaniu spoločného postupu EÚ a ďalších relevantných partnerov SR vo vzťahu k aktuálnym politickým otázkam;
d)	vedúci delegácie je splnomocnený podpísať záväzok SR na úhradu príspevku do Fondu technickej spolupráce (výška príspevku sa stanovuje ako podiel SR z celkového rozpočtu pre technickú spoluprácu a predstavuje sumu cca 55000 USD na rok 2010). Uvedená suma bola naplánovaná v rozpočtovej kapitole Úradu jadrového dozoru SR na rok 2010;
e)	spolu s ostatnými členskými krajinami MAAE schváli vymenovanie nového generálneho riaditeľa MAAE.
 
2.	V oblasti odbornej: 

a)	bude informovať o stave jednotlivých jadrových zariadení, ako aj o opatreniach na zvýšenie bezpečnosti a fyzickej ochrany prevádzkovaných jadrových elektrární  (Atómové elektrárne Bohunice a Atómová elektráreň Mochovce) a ďalších jadrových zariadení a o využívaní medzinárodnej spolupráce;
b)	bude informovať o činnosti štátneho dozoru SR nad jadrovou bezpečnosťou a o činnosti štátneho dozoru SR v oblasti ochrany zdravia pred žiarením;
c)	bude informovať o uplatňovaní záruk MAAE na jadrové materiály v SR (kontrola mierového využívania jadrových materiálov);
d)	bude informovať o doterajšej spolupráci s MAAE v oblasti národných a regionálnych projektov, spolupráci a pomoci pri organizovaní spoločných akcií v SR, v ktorej rámci opätovne navrhne naďalej využívať možnosti SR pre potreby MAAE a bude informovať o pripravenosti SR poskytovať rozvojovú pomoc do zahraničia formou prijímania stážistov a formou vysielania odborníkov zo SR do zahraničia;
e)	podporí ďalší rozvoj otvorenej a vzájomne výhodnej medzinárodnej spolupráce v rámci MAAE a na bilaterálnej úrovni;
f)	vyjadrí podporu ďalšiemu rozvoju a zefektívňovaniu programov technickej pomoci a spolupráce v oblasti mierového využívania jadrovej energie.  Kladne sa vyjadrí k výročnej správe a záverečnému účtu MAAE za rok 2008;
g)	podporí návrh rozpočtu a programu MAAE na roky 2010 - 2011;
h)	kladne sa vyjadrí k financovaniu technickej spolupráce s MAAE.